十二月二十日領客登介亭分韻得梅字
作者：魏了翁
朝代：宋

paragraphs: 晨鑣載賓從，披霧陟崔嵬。
宇宙歛盈握，江湖大容杯。
孱顔石丈人，玉立山之隈。
山前大第宅，馬頭漲黄埃。
獨此抱昭質，蕭然侶寒梅。
有客以問余，豫爲地爲雷。
雷出地爲奮，何取於石哉。
人以動爲境，沄沄不知回。
而能介然存，神氣斯有開。
相對得深省，欲歸重徘徊。